《湖居与仁先结邻赋呈四首 其二》
清代·俞明震

平湖寒不风，曙光隐微月。自起开柴扉，霜篱犬争出。

昨宵闻夜开，灯火倏明灭。惊尔花底眠，狺狺任呵斥。

日出辨鸟声，又入东邻壁。心知一饭难，甘充两家役。

跳浪非不豪，帖耳听悚息。老至惜物情，生事同悽恻。

君看麋鹿性，忍受嗟来食。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。